ועדת הפנים ואיכות הסביבה, כנסת 15, פרוטוקול מספר 103, 2000-05-31 09:00

דוד אזולאי: אני פותח את הישיבה.

דוד אזולאי: על סדר-היום: הצעת חוק הרשויות המקומיות (בחירת ראש הרשות וסגניו וכהונתם (תיקון – איסור עיסוק נוסף), התש"ס-2000, של חברת-הכנסת יהודית נאות ואחרים.

דוד אזולאי: קיימנו דיון רחב בהצעת החוק הזאת.

דוד אזולאי: הבעיה שעלתה בקשר לעיסוק הנוסף היא איך אנחנו גורמים לכך שלא תהיה כאן פירצה לפיה אנשים יעבדו במשרה חלקית ברשות המקומית ומשרה נוספת מחוץ לרשות.

דוד אזולאי: מצד שני, צריך להבין את המצב.

דוד אזולאי: לא יתכן לאסור על סגן ראש עיר, שעובד בחצי משרה ברשות המקומית, עיסוק נוסף.

דוד אזולאי: די התלבטנו בעניין הזה.

דוד אזולאי: אחד הרעיונות שעלו בראשי זה שבעצם נאסור על עיסוק נוסף למי שעובד במשרה מלאה, כמובן.

דוד אזולאי: מי שיעסוק במשרה חלקית, מותר יהיה לו לעבוד בעיסוק נוסף להשלמת המשרה.

דוד אזולאי: כלומר, אם הוא יעסוק ב-60% כסגן ראש עיר או 50% משרה, יהיה מותר לו לעסוק בעיסוק נוסף בחצי משרה או ב-40% משרה.

דוד אזולאי: כך שלפחות אנחנו יכולים להגיד שהאיש עובד משרה מלאה.

דוד אזולאי: בכך אני גם מבטיח שהוא יעבוד ברשות המקומית.

ישראל שפיצר: הייתי מוסיף לזה ומסייג את זה.

ישראל שפיצר: הייתי אומר: ובלבד שסך הכל הוא מועסק במשרה אחת, כל החלקים מגיעים למשרה אחת, ושכרו לא עולה על שכר סגן ראש עיר או סגן ראש רשות.

דוד אזולאי: קיבלתי את זה.

יהודית נאות: והדבר הנוסף שרצית להגיד, שלעיסוק הנוסף הוא צריך אישור של משרד הפנים.

דוד אזולאי: אנחנו צריכים להיות גם הגונים וגם להתחשב בנסיבות שיש.

דוד אזולאי: אני חושב שזאת הצעה יוצאת מן הכלל.

דוד אזולאי: אנחנו לא באים להעניש.

דוד אזולאי: המטרה פה היא ברגע שנבחרת, שתעסוק במה שנבחרת ולא מעבר לכך.

דוד אזולאי: אחרת, לוקחים את הטפל ועוסקים בו, ומזניחים את העיקר שלשם כך הוא נבחר, לעסוק בענייני הציבור שבחר בו.

מירית דובר: כלומר, הוא יהיה רשאי לעסוק בעיסוק נוסף ולהשלים את זה למשרה מלאה.

דוד אזולאי: עד לגובה השכר של סגן ראש העיר.

דוד אזולאי: למעשה, כיסינו את זה מכל ההיבטים.

יהודית נאות: והוא צריך אישור.

ישראל שפיצר: צריך שיהיה ברור דבר אחד, שזו משרה אחת.

מרים פרנקל-שור: לא הבנתי מה אמרת.

יהודית נאות: אם הוא מורה, הוא צריך שתי משרות של מורה כדי להגיע להשלמה של 60% סגן ראש עיר.

יהודית נאות: אותנו זה לא מעניין, כי השעות שלו חשובות לנו.

יהודית נאות: מקובל עלינו עד היקף כולל כאשר כל חלקי המשרות בזה ויותר מזה הוא צריך אישור לעיסוק הנוסף, כי גם עובדים בכירים בעירייה צריכים את זה.

יהודית נאות: נשאר עוד דבר אחד בדיון.

יהודית נאות: בהצעה המקורית היה: "כהונה כיושב-ראש של תאגיד או מוסד ממלכתי", ועורכת-דין פרנקל לקחה על עצמה להוציא מזה את איגודי הערים, את מוסדות התכנון ואת הגופים המשותפים למרכז השלטון המקומי.

דוד אזולאי: איפה הסעיף הזה נמצא?

מרים פרנקל-שור: הסעיף הזה נמצא בסעיף 15ב(א)(2) של הגדרת עיסוק נוסף.

יהודית נאות: נכון.

יהודית נאות: "למעט כהונה כיושב-ראש או כחבר – (א) במוסד תכנון כהגדרתו בחוק התכנון והבניה, התשכ"ה-1965".

דוד אזולאי: הכוונה כאן לוועדות התכנון והבניה.

יהודית נאות: "(ב) באיגוד ערים כהגדרתו בחוק איגודי ערים, התשט"ו-1955; (ג) בחברה, עמותה, אגודה שיתופית או אגודה אחרת שמטרותיה במסגרת סמכויות הרשות המקומית ותפקידיה, ויש בידי הרשות המקומית הון או כח הצבעה בהן".

מירית דובר: יש לי בעיה עם זה.

מירית דובר: לדוגמה, החברה לאוטומציה במרכז השלטון המקומי הוא זה שממונה את הנציגים.

מירית דובר: כלומר, כוח ההצבעה, אני חושבת, הולך למרכז השלטון המקומי ולא לרשות המקומית.

יהודית נאות: לא אסרתי על ראש עיר להיות חבר בגוף כזה.

יהודית נאות: אנחנו עוסקים בראש העיר ובסגנו.

מירית דובר: ברור לי.

מירית דובר: כאן בעצם יוצא שארבעת הגופים שהם חברות בת של השלטון המקומי כן יפלו בגדר איסור עיסוק נוסף, משום שכוח ההצבעה הוא לא של הרשות המקומית אלא של מרכז השלטון המקומי שממנה נציגים בגופים האלו.

יהודית נאות: אני הייתי מכניסה פה: "או גופים של מרכז השלטון המקומי".

מרים פרנקל-שור: מרכז השלטון המקומי זה גוף שמעוגן בחקיקה?

מירית דובר: זו עמותה.

מירית דובר: גם מרכז המועצות האזוריות.

מרים פרנקל-שור: אני לא כל כך יורדת לסוף דעתך, משום שאנחנו מכניסים עמותה.

מרים פרנקל-שור: את אומרת שזה לא נכנס לגדר סעיף קטן (ג) מכיוון שלא לרשות המקומית יש הון או כוח הצבעה אלא למרכז השלטון המקומי.

ישראל שפיצר: היא רוצה להבטיח שראשי רשויות מקומיות שמתמנים כדירקטורים בחברה למשק ולכלכלה וכו', יוכלו להמשיך לכהן כדירקטורים.

מירית דובר: בסך הכל יש ארבעה גופים כאלה.

דוד אזולאי: החברות במרכז השלטון המקומי היא תמורת תשלום כלשהו?

יהודית נאות: בוודאי, הרבה כסף.

מרים פרנקל-שור: יש לאותה עמותה, שכרגע אני קוראת לה: מרכז השלטון המקומי, הון באותה עמותה?

מירית דובר: יש לה הון בחברה לאוטומציה, בחברה למשק ויש לה כוח הצבעה.

מירית דובר: כלומר, כוח ההצבעה הוא לא של הרשות המקומית אלא של מרכז השלטון המקומי.

יהודית נאות: למי יש עוד הון בחברה לאוטומציה?

ישראל שפיצר: בחברה לאוטומציה 40% מדינה ו-60% רשויות מקומיות.

יהודית נאות: אני חשבתי שבזה שהוצע "במסגרת סמכויות הרשות המקומית ותפקידיה", זה בעצם פותר את הבעיה.

מירית דובר: אבל יש תנאי נוסף.

מירית דובר: אני חושבת ש"במסגרת סמכויות הרשות המקומית" זה מצומצם מדי.

מירית דובר: לדוגמה, פיתוח קשרי חוץ עם חו"ל.

מירית דובר: אני לא בטוחה שזה בגדר המטרה של רשות מקומית.

מרים פרנקל-שור: הם מקבלים שכר תמורת החברות?

מרים פרנקל-שור: יש להם איזושהי הטבה כלשהי?

מירית דובר: אני לא חושבת.

יהודית נאות: יש.

יהודית נאות: לדירקטורים במפעל הפיס יש.

דוד אזולאי: כל ראש רשות משלם איזשהו סכום שנתי דמי חברות במרכז השלטון המקומי.

מירית דובר: הרשות המקומית משלמת דמי חבר, כמו כל עמותה.

דוד אזולאי: השאלה אם זה שראש הרשות או סגנו חברים באחד הדירקטורים של מרכז השלטון המקומי מקנה להם תוספת שכר.

מירית דובר: אני לא יודעת, ולצערי נודע לי על הישיבה הזאת רק אתמול בערב.

מירית דובר: הכוונה היתה לזמן את האדם שעובד באחת החברות האלה ולא הספקנו.

מירית דובר: אז אני לא יודעת לתת לך תשובה.

מירית דובר: אבל אני לא חושבת שאנחנו צריכים להיכנס לזה.

מירית דובר: הרעיון הוא בסך הכל לא לאסור על ראש הרשות לבוא לחברה למשק ולחברה לאוטומציה.

מירית דובר: הרי החברות האלה נוגעות לענייני השלטון המקומי.

מירית דובר: ראש הרשות וסגנו הם אנשים שבקיאים בצרכים של הרשות וחיוני לשמר את הייצוג של הרשויות בחברות בת של השלטון המקומי.

אלי וולוצקי: לדעתי, התיקון צריך להיות בסעיף קטן (ג) "–ויש בידי הרשות המקומית ו/או מרכז השלטון המקומי הון או כח הצבעה בהן".

מרים פרנקל-שור: אם מרכז השלטון המקומי מופיע ממש בחקיקה, אני יכולה להגיד: למעט במרכז השלטון המקומי ואני פותרת את העניין.

ישראל שפיצר: נדמה לי שהם לא מופיעים בחקיקה.

אלי וולוצקי: הבעיה היא לא חברות במרכז השלטון המקומי כי היא מכוסה פה, אלא ייצוג בתאגידים של מרכז השלטון המקומי.

מרים פרנקל-שור: אין לי כרגע תשובה.

ישראל שפיצר: את צריכה לקחת גם את מרכז השלטון המקומי וגם את מרכז המועצות האזוריות מכיוון שזה גוף נפרד.

מרים פרנקל-שור: החוק הזה לא חל על המועצות האזוריות.

מרים פרנקל-שור: החוק הזה חל רק על מועצות מקומיות ורשויות מקומיות.

דוד אזולאי: והמועצות האזוריות אינן חברות במרכז השלטון המקומי?

מירית דובר: היום לא.

ישראל שפיצר: צריך לבדוק את זה לגבי מועצות אזוריות, מכיוון שלפני שנתיים החלת עליהם את חוק הבחירה הישירה על כל המשתמע.

מרים פרנקל-שור: זה לא כל כך מדויק, כי חלק עשינו בצו.

ישראל שפיצר: צריך לראות שלא יווצר מצב של אפליה בקטע מסוים.

יהודית נאות: אנחנו נתקן במקביל גם שם.

מרים פרנקל-שור: צריך לבדוק את זה.

מרים פרנקל-שור: זה לא כל כך פשוט, כיוון שרוב החקיקה של המועצות האזוריות מופיע בצו ולא בחקיקה.

מרים פרנקל-שור: בדיון שעבר הוועדה לא קיבלה החלטה שמחילים את זה על המועצות האזוריות כך שלא בדקתי את העניין הזה.

ישראל שפיצר: כרגע אנחנו מתקנים את צו המועצות האזוריות.

יהודית נאות: לא הגשנו את זה ואז יתחילו לתקוף אותנו שזה יכול להיות נושא חדש.

דוד אזולאי: אנחנו לא יכולים לפטור את המועצות האזוריות מהחוק הזה.

דוד אזולאי: אני מציע שמיד נגיש הצעת חוק בעניין הזה.

דוד אזולאי: אולי לקראת הקריאה השנייה והשלישית נריץ אותה ביחד עם הצעת חוק זו.

יהודית נאות: אתה לא יכול להריץ את זה ביחד כי זה שונה.

מרים פרנקל-שור: אני מציעה שלפני שמחליטים על הגשת הצעת חוק, נבדוק בלשכה המשפטית האם יש מקום להחיל את זה.

מרים פרנקל-שור: כי אם אפשר לעגן את זה בחקיקה – בסדר.

מרים פרנקל-שור: אם לא – נכתוב לשר הפנים שהוועדה ממליצה לעגן את זה בצו.

יהודית נאות: במשרד המשפטים אמרו לי שאם רוצים להחיל, צריך לכתוב שהכללים האלה יחולו עם כל השינויים המתחייבים בצו המועצות האזוריות.

יהודית נאות: וכך פותרים את הבעיה.

מרים פרנקל-שור: אני חולקת על הדעה המשפטית הזאת.

מירית דובר: יש לי עוד הערה.

מירית דובר: הייתי מעדיפה שבמקום: "שמטרותיה במסגרת סמכויות הרשות המקומית ותפקידיה" יהיה כתוב: "שעוסקת בענייני השלטון המקומי וקידומו".

מירית דובר: למשל, פיתוח קשרי חוץ עם רשויות בחו"ל.

יהודית נאות: אני מתנגדת.

מירית דובר: למה?

מירית דובר: זה גם משהו שהוא אינטרס של השלטון המקומי.

יהודית נאות: אני נגד חילופי המשלחות.

יהודית נאות: שיפסיקו לנסוע מעבר לים.

יהודית נאות: אגב, אני חושבת שגם חברי כנסת מגזימים.

מירית דובר: בסך הכל לומדים ממה שקורה בחו"ל.

יהודית נאות: אני חולקת עליך.

יהודית נאות: אני רוצה שתגידי לי דבר אחד שהועיל לאיזושהי רשות מקומית מנסיעות של חבריה?

יהודית נאות: זה לא מועיל, זו לא מטרת הרשות המקומית וזה לא מופיע בפקודת העיריות כמטרת הרשות המקומית.

יהודית נאות: תשאירו את זה למשרד החוץ.

מירית דובר: למשל, פיתוח, מיחשוב.

מירית דובר: יש רעיונות טובים בחו"ל שאפשר ללמוד מהם.

אלי וולוצקי: בהגדרה של תמורה חומרית, בסוף ההגדרה יש בעצם משהו ששולל את ההגדרה.

אלי וולוצקי: עיסוק ללא תמורה הוא ממילא עיסוק שלא נשלל על פי החוק.

אלי וולוצקי: לכן המלים "בהתנדבות וללא תמורה" צריכות להימחק פה.

דוד אזולאי: מה ההבדל בין עיסוק בהתנדבות לעיסוק ללא תמורה?

אלי וולוצקי: אין הבדל.

אלי וולוצקי: אלה עיסוקים מותרים.

אלי וולוצקי: לפי הרישא של החוק, שעבר לסעיף קטן (ב), עיסוק ללא תמורה הוא עיסוק שמותר לראש רשות או לסגן ראש רשות לעסוק בהם אלא אם כן הם נוגדים ומופיעים כחריגים.

אלי וולוצקי: אבל ככלל מותר להם לעסוק בעיסוק ללא תמורה או בהתנדבות.

אלי וולוצקי: לכן צריך למחוק את המלים: בהתנדבות וללא תמורה.

יהודית נאות: זה נכון.

יהודית נאות: אנחנו צריכים רק להגדיר מה זה תמורה חומרית.

מרים פרנקל-שור: אני אבדוק את זה.

אלי וולוצקי: בסעיף קטן (ו) כתוב: "סעיף זה לא יחול בתקופת ששת החודשים הראשונים לכהונתם—".

אלי וולוצקי: הערתי בישיבה הקודמת שזה צריך לחול רק לגבי עיסוק שהחלו בו לפני תחילת הקדנציה ולא שיתחילו בעיסוקים חדשים בששת החודשים הראשונים.

מרים פרנקל-שור: לא משנה מתי העיסוק התחיל.

מרים פרנקל-שור: אתה נותן לו שישה חודשים.

אלי וולוצקי: אני רוצה ששישה החודשים האלה יהיו כדי לגמור את העיסוק, לא להתחיל עיסוק חדש.

דוד אזולאי: ואם הוא התחיל, יש לו שישה חודשים.

דוד אזולאי: בכל מקרה הוא חייב לגמור אחרי שישה חודשים.

מרים פרנקל-שור: זה לא תקין.

מרים פרנקל-שור: אנחנו נותנים לו שישה חודשים לסיים את הדברים.

מרים פרנקל-שור: אבל מלכתחילה אסורלך להתחיל בעיסוק נוסף.

אלי וולוצקי: לדעתי צריך להיות כתוב כאן:

אלי וולוצקי: למעט עיסוק שבו התחילו טרם כהונתם.

דוד אזולאי: נניח שהיה מדובר שהוא יהיה סגן ראש עיר.

דוד אזולאי: בינתיים יש בעיות קואליציוניות, לא הרכיבו את המועצה, האיש צריך להתפרנס.

דוד אזולאי: הוא יישאר תלוי באוויר?

דוד אזולאי: הוא יעסוק שישה חודשים.

דוד אזולאי: הוא לוקח על עצמו את הסיכונים ואחרי שישה חודשים הוא לא יוכל לעסוק בעיסוק נוסף.

דוד אזולאי: אנחנו מכירים מקרים כאלה שתהליך של הרכבת קואליציה נמשך זמן ארוך.

דוד אזולאי: אני חושב שאין צורך להוסיף את זה.

יהודית נאות: לא צריך להחמיר.

אלי וולוצקי: אולי בקטע אחד צריך לחשוב על זה, בקטע של הסכמי הרוטציה שאיפשרנו בסעיף 129, של מחצית תקופה.

אלי וולוצקי: על פי ההסכם, אחרי עשרים ושמונה חודש מותר על פי חוק לעשות את הרוטציה.

אלי וולוצקי: את החלק השני הוא יסיים לפני כן.

דוד אזולאי: אתה אומר ששישה חודשים לפני התחלת הרוטציה מבחינתך הוא צריך כבר להפסיק את העיסוק הנוסף.

ישראל שפיצר: או ביום תחילת הרוטציה.

יהודית נאות: אני נגד החמרה בעניין הזה.

יהודית נאות: זה לא מהות החוק.

יהודית נאות: בדיוק אותם טיעונים שהיושב-ראש אמר, שהוא מחכה אבל הוא עדיין צריך לפרנס את משפחתו, גם הסכמי רוטציה לא תמיד מתקיימים.

יהודית נאות: שישה החודשים חלים עליו כשהוא יודע שהוא כבר בלשכה.

דוד אזולאי: כשאדם הולך להיבחר, מראש הוא יודע שהוא לא יוכל לעסוק בעיסוק נוסף.

דוד אזולאי: הוא כבר צריך להכין את עצמו בהתאם.

דוד אזולאי: בואו לא ניכנס לסעיף של הרוטציה.

מירית דובר: יש לי עוד הערה.

מירית דובר: חזרה לסעיף קטן (ג), לגבי חברה, עמותה, אגודה שיתופית, לא מופיעה כאן שותפות.

מירית דובר: כבר היום, למשל, יש בכרמיאל שותפות עם חברת מקורות לגבי טיפול מכון טיהור כרמיאל.

יהודית נאות: מה ההבדל בין שותפות ואיגוד ערים?

מירית דובר: איגוד ערים זה גוף משפטי.

מרים פרנקל-שור: זו לא אגודה אחרת שמטרותיה במסגרת סמכויות הרשות המקומית?

מירית דובר: למה לא המונח תאגיד?

מרים פרנקל-שור: רציתי להישאר בקו של חברת-הכנסת נאות, ממש להיות צמודה לתיקון של חוק חסינות חברי הכנסת.

מירית דובר: זה לא מכסה את כל סוגי התאגידים.

דוד אזולאי: יושב-ראש מרכז השלטון המקומי והסגנים מקבלים איזושהי הטבה ממרכז השלטון המקומי?

מירית דובר: אני לא יודעת.

מירית דובר: אני יודעת שבחוק העמותות יש אפשרות שחברי ועד יקבלו שכר באישור הוועד.

דוד אזולאי: השאלה אם זה נחשב כעיסוק נוסף.

דוד אזולאי: המטרה שלנו בהצעת החוק היא שראש העיר והסגנים שנבחרו, שיעסקו בענייני העיר.

מירית דובר: אני חושבת שהשגנו אותה לחלוטין.

דוד אזולאי: אני עדיין לא רואה שהשגנו את המטרה אם ישנם מקומות אחרים שראש רשות יכול לקבל משם שכר או הטבות אחרות.

דוד אזולאי: אם זה נכון שראשי רשויות שחברים במרכז השלטון המקומי מקבלים שכר או כל טובת הנאה אחרת, לא השגנו את היעד.

מירית דובר: הם לא מקבלים שכר.

מירית דובר: הם עוסקים בהתנדבות.

מירית דובר: הם באים לאסיפות כלליות, הם לא מקבלים על זה שום דבר.

מרים פרנקל-שור: השאלה שנשאלה פה היא, האם ראשי רשויות וסגנים, שיש להם איזשהו עיסוק במרכז השלטון המקומי, האם יש להם הטבה כלשהי, לא רק משכורת?

מירית דובר: ככל הידוע לי לא, אבל אני אתן לכם תשובה בכתב.

דוד אזולאי: אני רוצה לסכם את הדברים.

דוד אזולאי: לגבי סעיף (2)(ג), מירי תבדוק את זה.

מרים פרנקל-שור: אנחנו רוצים להוציא את מרכז השלטון המקומי.

יהודית נאות: להתיר אותו.

מירית דובר: להתיר חברות שלמרכז השלטון המקומי יש הון או כוח הצבעה בהן.

יהודית נאות: נכון.

ישראל שפיצר: למעשה מה שפה הערנו קודם זה גם אם יושב-ראש השלטון המקומי מקבל שכר?

מירית דובר: למה להיכנס לחוק העמותות?

מירית דובר: למה לעשות את זה רק לרשויות המקומיות?

יהודית נאות: כי אנחנו ועדת הפנים.

יהודית נאות: יושב-ראש מרכז השלטון המקומי מקבל שכר?

מירית דובר: אני לא יודעת אם הוא מקבל שכר.

מירית דובר: אם הייתי יודעת לא היינו צריכים לתת תשובה בכתב בעניין הזה.

מרים פרנקל-שור: השאלה אם אנחנו ממתינים לתשובה, כי אני לא יכולה להעביר את הצעת החוק לקריאה ראשונה.

יהודית נאות: לא.

יהודית נאות: אני סבורה שהוא לא צריך לקבל שם שכר.

יהודית נאות: הוא יכול לעסוק בזה בהתנדבות כי זה משרת את מטרות העיר.

דוד אזולאי: אני מקבל את מה שחברת הכנסת יהודית נאות אומרת, שאם הוא מקבל שכר, הוא לא יוכל להמשיך לקבל שכר.

מרים פרנקל-שור: האם סעיף קטן (ג) נשאר כמו שהוא?

דוד אזולאי: הסעיף נשאר כמו שהוא רק לראות מה מעמדו של מרכז השלטון המקומי.

מרים פרנקל-שור: לא, אין צורך.

מירית דובר: יש להפריד בין שכר לבין ההון של מרכז השלטון המקומי בגוף הזה.

מירית דובר: התיקון בסעיף קטן (ג) נשאר בעינו.

מנחם ליברמן: עבודה בהתנדבות מותר תמיד.

מרים פרנקל-שור: אז מה זה משנה.

ישראל שפיצר: מכיוון שפה ההון הוא לא הון הרשות.

ישראל שפיצר: בסעיף קטן (ג) את מגדירה שההון הוא הון הרשות.

ישראל שפיצר: היא מדברת על הון של כל החברות במרכז השלטון המקומי.

דוד אזולאי: הבעיה היא שמרכז השלטון המקומי בכלל לא מוזכר בהצעת החוק.

דוד אזולאי: מירי צריכה לבדוק מה מעמדו של מרכז השלטון המקומי.

מירית דובר: יש הרבה חיקוקים שמרכז השלטון המקומי מופיע בהם.

דוד אזולאי: מירי, את צריכה לבדוק מה ההגדרה של מרכז השלטון המקומי בחוק כדי לאפשר לראשי רשויות להיות חברים במרכז השלטון המקומי.

מרים פרנקל-שור: אבל זה בעיסוק נוסף.

מרים פרנקל-שור: עיסוק נוסף זה לא עיסוק בהתנדבות או בתמורה.

מרים פרנקל-שור: החלק הזה נכנס בסעיף קטן (ג) להגדרה של עיסוק נוסף.

מרים פרנקל-שור: אם הוא לא מקבל שכר הוא יכול לפעול על פי סעיף קטן (ב), מכיוון שסעיף קטן (ב) אומר: ראש רשות וסגן ראש רשות לא יעסקו בכל עסק או בכל עיסוק נוסף, למעט עיסוק בהתנדבות וללא תמורה.

מרים פרנקל-שור: אם הוא מקבל תמורה במרכז השלטון המקומי, הוא נכנס להגדרה של עיסוק נוסף.

מרים פרנקל-שור: לדעתי לא צריך לבדוק פה שום דבר, מכיוון שאם זה ללא תמורה, מותר לו.

דוד אזולאי: מבלי להזכיר את מרכז השלטון המקומי.

מרים פרנקל-שור: מכיוון שהוא עושה את העבודה בהתנדבות וללא תמורה.

מירית דובר: בסעיף קטן (ג) צריך להשאיר את התיקון.

מירית דובר: סעיף קטן (ג) לא מדבר על שכר בכלל.

מרים פרנקל-שור: סעיף קטן (ג) הוא חלק של הגדרת עיסוק נוסף.

מירית דובר: אז את חייבת לאפשר את זה.

מנחם ליברמן: למה מותר לעבוד בעבודה עירונית ולקבל שכר כראש העיר?

מנחם ליברמן: זה מה שאני רוצה לדעת.

מנחם ליברמן: לפי מה שכתוב פה מותר לעבוד בעמותה עירונית ולקבל על זה שכר.

מירית דובר: על זה דיברנו כבר.

מירית דובר: לא זו הבעיה כרגע.

מירית דובר: עכשיו אנחנו מדברים על סעיף קטן (ג).

מירית דובר: בסעיף קטן (ג) אנחנו חייבים להכניס: או גוף שלמרכז השלטון המקומי יש בו הון או כוח הצבעה, כי זה עצם העיסוק.

מירית דובר: אחרת זה יהיה אסור לו, לא משנה אם זה בתמורה ולא משנה אם זה בלי תמורה.

יהודית נאות: את חייבת להתיר ולהכניס שם את הגופים של מרכז השלטון המקומי.

דוד אזולאי: מירי לא יכולה כרגע לעשות את זה כי היא לא יודעת מה ההגדרה של מרכז השלטון המקומי בחוק.

מירית דובר: אין הגדרה של זה בחוק.

מירית דובר: יש חוקים שמרכז השלטון המקומי מופיע בהם במפורש.

ישראל שפיצר: מרכז השלטון המקומי וארגון המועצות האזוריות.

מרים פרנקל-שור: מה זה עיסוק נוסף?

מרים פרנקל-שור: עיסוק נוסף על העיסוק כראש רשות או סגן ראש רשות, לרבות עיסוק חד-פעמי וכו' וכו'.

מרים פרנקל-שור: מה אנחנו אומרים לו?

מרים פרנקל-שור: אסור עיסוק נוסף, למעט.

מרים פרנקל-שור: אתה יכול להיות חבר במוסד תכנון, אתה יכול להיות חבר באיגוד ערים ואתה יכול להיות חבר בחברה, עמותה או אגודה שיתופית שמטרותיה וכו' וכו'.

מרים פרנקל-שור: מה אנחנו אומרים הלאה?

מרים פרנקל-שור: ברור שיש פה תמורה.

מירית דובר: לא.

מירית דובר: התמורה במקום אחר מוסדרת.

מירית דובר: כלומר, גם אם העיסוק הוא ללא תמורה, אסור יהיה לו לעסוק בחברה.

יהודית נאות: לא, את מבלבלת.

מנחם ליברמן: תמיד יהיה מותר לעבוד בהתנדבות.

מרים פרנקל-שור: זה סעיף קטן (ב) של ההצעה.

מרים פרנקל-שור: אבל אנחנו אומרים לו: אתה לא יכול לעסוק בעיסוק נוסף.

מרים פרנקל-שור: אבל היות ובמוסד תכנון או באיגוד ערים יש לך אינטרס ואתה חייב לעסוק שם, ויכול להיות אפילו שהוא מקבל שכר, אבל הוא חייב להיות חבר באיגוד ערים או דירקטור באיגוד ערים, אנחנו אומרים לו: מותר לך.

יהודית נאות: את צודקת.

יהודית נאות: אני אומרת את הדבר הבא: אנחנו מאשרים את העקרונות של העניין.

יהודית נאות: זאת אומרת, ברור לנו מה אנחנו רוצים.

מרים פרנקל-שור: אנחנו אומרים שאם ראש עיר יושב במרכז השלטון המקומי ותמורת זאת הוא מקבל שכר, החלטת הוועדה היא שהוא יכול להיות שם ולא לקבל שכר.

מרים פרנקל-שור: אני מציעה לאשר את הצעת החוק לקריאה ראשונה.

מרים פרנקל-שור: מירית, את בינתיים תבדקי כי אנחנו לא רוצים לעכב את הצעת החוק.

מרים פרנקל-שור: בין קריאה ראשונה לקריאה שנייה ושלישית יש עוד זמן ואנחנו יכולים לעשות רוויזיה על ההחלטה הזאת.

יהודית נאות: אגב, תגובות רבות קיבלתי מראשי ערים רבים על איגודי ערים.

יהודית נאות: קיבלתי הרבה מאוד פאקסים שאנחנו צריכים לתקן, זה נראה להם, הם מסכימים אבל להכניס איגודי ערים.

דוד אזולאי: צריך לבדוק יחד עם משרד הפנים איזושהי דרך להחיל את הצעת החוק על המועצות האזוריות.

דוד אזולאי: אחרת ניראה לא טוב בנושא הזה, שישנם ראשי רשויות וסגנים שלא יכולים לעסוק בעיסוק נוסף והמועצות האזוריות הן בחוץ.

יהודית נאות: חלק מההחלטה היום הוא שאנחנו נחיל את זה בדרך שמירי תגיד לנו.

מרים פרנקל-שור: אנחנו צריכים לפרסם את זה בקריאה ראשונה.

מרים פרנקל-שור: אנחנו לא יכולים, לקראת קריאה שנייה ושלישית, להחיל את זה על מועצות אזוריות.

יהודית נאות: בוודאי שלא.

יהודית נאות: את מתנגדת שנכתוב: הוראות חוק זה יחולו בשינויים המתחייבים.

מרים פרנקל-שור: אני לא מתנגדת.

מרים פרנקל-שור: אני לא יודעת האם צריך להסדיר את זה בצו או אפשר להסדיר את זה בחקיקה.

מרים פרנקל-שור: אם אפשר להסדיר את זה בחקיקה, יכול להיות שנשלח את זה לארגון המועצות האזוריות, כמו שעשינו בבחירת ראש הרשות, ואם לא תהיה להם התנגדות – בסדר.

מרים פרנקל-שור: אם תהיה להם התנגדות, יצטרכו או לזמן אותם או לא להחיל את זה ולשלוח את זה לפרסום.

דוד אזולאי: בסדר.

דוד אזולאי: לגבי עיסוק נוסף סיכמנו עד לשכר משרה מלאה של נבחר באישור משרד הפנים.

מרים פרנקל-שור: וסגן ראש רשות בשכר.

מרים פרנקל-שור: בנוסף, שזה יהיה רק במשרה אחת.

מרים פרנקל-שור: בסעיף קטן (ג) להכניס גם את נושא השותפות.

דוד אזולאי: הוא לא יוכל לעבוד בשני חצאי משרות כדי להגיע למשרת נבחר.

ישראל שפיצר: שני חצאי משרות מעבר למשרת נבחר.

מרים פרנקל-שור: זה מצטבר.

מרים פרנקל-שור: משרה אחת עד לגובה.

מירית דובר: יש עוד דבר.

מירית דובר: כמובן אשלח לכם מכתב תשובה.

מירית דובר: לדוגמה עדי אלדר.

מירית דובר: הוא נוסע הרבה מכרמיאל לתל-אביב.

מירית דובר: ברגע שנאסור עליו בעצם לקבל איזושהי תמורה, רכב למשל, הוא לא יהיה זכאי לקבל את זה.

דוד אזולאי: הרכב לא שלו, הרכב הוא של הרשות המקומית.

מירית דובר: אני לא יודעת, בגלל זה אני מעלה את זה.

מירית דובר: למה שנאסור לתת שירותי משרד לאדם שמכהן בגוף שהוא של השלטון המקומי?

יהודית נאות: אנחנו לא אסרנו שירותי משרד.

מירית דובר: אבל תמורה חומרית מוגדרת: לרבות העמדת משרד ושירותי משרד לרשות ראש הרשות וסגן ראש רשות.

דוד אזולאי: ממה נפשך?

דוד אזולאי: אם הוא ראש רשות יש לו רכב צמוד מהרשות המקומית.

דוד אזולאי: אם הוא סגן, הוא מקבל החזקת רכב.

מרים פרנקל-שור: כתוב: תמורה חומרית – לרבות העמדת משרד ושירותי משרד לרשות ראש הרשות וסגן ראש רשות לצרכיהם הפרטיים.

מרים פרנקל-שור: למשל, הוא רוצה להיבחר לפריימריס כראש רשות, הוא רוצה לרוץ לכנסת, אי-אפשר להעמיד לרשותו רכב ומשרד על מנת לנהל משם את קמפיין הבחירות שלו.

מרים פרנקל-שור: אם זה לא לצרכיו הפרטיים אלא לצרכי השלטון המקומי, אני לא רואה כרגע, בבדיקה שטחית, מניעה.

מירית דובר: אני אבדוק את זה ואתייחס לזה בכתב.

דוד אזולאי: מירי, אנחנו יכולים לאשר את הצעת החוק לקריאה ראשונה?

מרים פרנקל-שור: כן.

דוד אזולאי: ומה לגבי התיקונים הנוספים שיבואו?

מרים פרנקל-שור: אני אכניס ואשלח אותם.

דוד אזולאי: לפני הקריאה הראשונה?

מרים פרנקל-שור: כן, בוודאי.

יהודית נאות: צירפנו פה גם את ההצעה של זהבה גלאון.

מרים פרנקל-שור: אנחנו נכתוב את זה בדברי ההסבר למטה.

מירית דובר: אז בעצם אתם לא צריכים את התשובה שלי.

יהודית נאות: לא.

דוד אזולאי: רבותי, אני מעמיד להצבעה את אישור הצעות חוק הרשויות המקומיות (בחירת ראש הרשות וסגניו וכהונתם) (תיקון – איסור עיסוק נוסף), התש"ס-2000, של חברת-הכנסת יהודית נאות ואחרים וזהבה גלאון ואחרים להעברה לקריאה ראשונה.

דוד אזולאי: מי בעד ומי נגד?

דוד אזולאי: ה צ ב ע ה בעד העברת הצעות החוק לקריאה ראשונה - 2 נגד - אין ההצעה להעביר את הצעות חוק הרשויות המקומיות (בחירת ראש הרשות וסגניו וכהונתם) (תיקון – איסור עיסוק נוסף), התש"ס-2000 לקריאה ראשונה נתקבלה.

דוד אזולאי: הצעות החוק עוברות לקריאה ראשונה.

דוד אזולאי: תודה רבה.

דוד אזולאי: ישיבה זו נעולה.